መድረክና ሰማያዊ ፓርቲ ሰብዓዊ መብት ኮሚሽን በኦሮሚያ ተቃውሞ ላይ ያቀረበውን ሪፖርት ውድቅ አደረጉ
በኦሮሚያና በአማራ ክልሎች የተከሰተውን ተቃውሞና ግጭት በማጣራት ለሕዝብ ተወካዮች ምክር ቤት ሪፖርት ያቀረበው የኢትዮጵያ ሰብዓዊ መብት ኮሚሽን ገለልተኛ አካል አለመሆኑንና የመንግሥትን ሕገወጥነት ሕጋዊ ለማስመሰል መንቀሳቀሱን መድረክና ሰማያዊ ፓርቲዎች ገለጹ፡፡ሰኔ 17 ቀን 2008 ዓ.ም. በመድረክ ጽሕፈት ቤት የኢትዮጵያ ፌዴራላዊ ዴሞክራሲያዊ አንድነት መድረክና ሰማያዊ ፓርቲ በጋራ በወቅታዊ ጉዳዮች ላይ በሰጡት ጋዜጣዊ መግለጫ፣ በአገሪቱ ውስጥ በተለይ ደግሞ በኦሮሚያና በአማራ ክልሎች የተከሰቱ ተቃውሞዎችና ግጭቶች በመንግሥት ስለተወሰደው ዕርምጃ፣ በገለልተኛ አካል መጣራት እንደነበረበት አሳወቁ፡፡ፓርቲዎቹ በዚሁ መግለጫቸው ‹‹ኢሕአዴግ የማጣራት ሥራ ራሱ መርጦና ሾሞ ለዓላማው ማስፈጸሚያነት ባስቀመጠው የኢትዮጵያ ሰብዓዊ መብት ኮሚሽን እንዲካሄድ ማድረጉ፣ ለኢትዮጵያ ሕዝብና ለሕገ መንግሥቱ ያለውን ንቀት ያሳያል፤›› ብለዋል፡፡በሁለቱም ክልሎች በአጠቃላይ በ19 ዞኖች በሚገኙ 178 ወረዳዎች በተቀሰቀሱ ተቃውሞዎችና ግጭቶች የመብት ጥሰቶች መፈጸሙን የሚጠቅሱት ፓርቲዎቹ ኮሚሽኑ በአራት ዞኖች ብቻ ምርመራ ማድረጉን ተቃውመዋል፡፡ፓርቲዎቹ ደረሰን ባሉት መረጃ መሠረት 41 ማንነታቸው ተለይቶ ያልታወቁትን ሰዎች ጨምሮ በአጠቃላይ ከ333 በላይ ሰዎች በኦሮሚያ ክልል ብቻ መገደላቸውን ገልጸዋል፡፡ ኮሚሽኑ ግን በሪፖርቱ የሟቾችን ቁጥር በእጥፍ አሳንሶ ወደ 173 ዝቅ ማድረጉን ተችተዋል፡፡ በዚሁ የተቃውሞ እንቅስቃሴ የፀጥታ ኃይሎች የወሰዱት ዕርምጃ በኮሚሽኑ ‹‹አስፈላጊና ተመጣጣኝ ነው›› መባሉንም ውድቅ አድርገውታል፡፡ ሪፖርቱ ተዓማኒነትና ተቀባይነት የሌለው እንደሆነም ገልጸዋል፡፡መግለጫውን አስመልክተው የመድረክ ሊቀመንበር ፕሮፌሰር በየነ ጴጥሮስና የሰማያዊ ፓርቲ ሊቀመንበር ኢንጂነር ይልቃል ጌትነት የተፈጸሙ የሰብዓዊ መብት ጥሰቶችና የንብረት ውድመት በተመለከተ በገለልተኛ አካል ተጣርቶ ለኢትዮጵያ ሕዝብና ለዓለም ማኅበረሰብ በይፋ እንዲገለጽ በአጽንኦት ጠይቀዋል፡፡ፓርቲዎቹ በተጨማሪም በግጭቱ ሳቢያ ለእስራት የተዳረጉት ያለምንም ቅድመ ሁኔታ እንዲፈቱ የጠየቁ ሲሆን፣ በፓርቲዎች አባላት ላይ በተለያዩ መንገዶች ይተገበራል ያሉት እንግልት እንዲቆምም ጠይቀዋል፡፡እንዲሁም በተለያዩ አካባቢዎች በተለይ በጅማና በአዲስ አበባ ‹‹ሕገወጥ›› ግንባታዎች ተብለው እየተወሰዱ ያሉት የማፍረስና የማፈናቀል ዘመቻዎችንም ተቃውመዋል፡፡ ቤት እየፈረሰባቸው ያሉት ዜጐች ቤት መሥሪያ ቦታ የማግኘት የዜግነት መብት እንዳላቸው የገለጹት ፕሮፌሰር በየነ፣ በቀድሞ የመሬት ይዞታቸው የተሠሩ ደሳሳ ጎጆዎችን በመግዛት የመንግሥት የውኃና የመብራት አገልግሎት ሳይቀር ሲጠቀሙ ከቆዩ በኋላ በግፍ ማፍረስና ቤተሰብ መበተን አግባብ እንዳልሆነ ተቃውሞአቸውን ገልጸዋል፡፡የኢትዮጵያ መከላከያ ሠራዊት በአልሸባብ ፈጸመው የተባለው ጀብድና ከኤርትራ ጋር ያደረገውን ጦርነት በተመለከተ አቋማቸውን እንዲገልጹ ተጠይቀው፣ ‹‹መረጃ የለንም፡፡ ምክንያቱም መንግሥት ለሕዝቡ ማብራሪያ የመስጠት ግዴታውን እየተወጣ አይደለም፤›› በማለት ፕሮፌሰር በየነ ምላሽ ሰጥተዋል፡፡